Diari Oficial de la Generalitat Valenciana


Sumari del DOGV 3908, del 02-01-2001 (2000/10277)

Informació pública de les bases de la convocatòria per a cobrir una plaça de restaurador o restauradora de l'Institut Municipal de Cultura de l'Ajuntament d'Elx.
-----------------------------------------------------------------------------------------------------------------------------------------------------------------

### Dades del document

Número de DOGV
:   3908

Data del DOGV
:   02-01-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/10929


Data del document
:   16-10-2000

Organisme emissor
:   Ajuntament d'Elx

Tipus de document
:   Convocatòria

Descriptors 

:   * Elx
    * concurs administratiu
    * administració local

Informació pública de les bases de la convocatòria per a cobrir una plaça de restaurador o restauradora de l'Institut Municipal de Cultura de l'Ajuntament d'Elx. [2000/Q10027]
  
En compliment de la Resolució número 235, de l'Institut Municipal de Cultura, es publica la convocatòria de l'oposició per al proveïment en propietat d'una plaça de restaurador o restauradora, d'acord amb les bases següent:
  
Primera. Objecte de la convocatòria
  
És objecte d'aquesta convocatòria el proveïment, amb el caràcter de personal laboral fix, mitjançant el sistema selectiu d'oposició lliure, d'una plaça de restaurador o restauradora, que pertany a la plantilla laboral i inclosa a l'oferta pública d'ocupació de l'any 2000.
  
1. Publicitat de la convocatòria.
  
La convocatòria s'anunciarà en el Butlletí Oficial de la Província d'Alacant i en el Diari Oficial de la Generalitat Valenciana. Es farà pública al tauler d'anuncis de l'Institut Municipal de Cultura i s'inserirà un extracte en el Boletín Oficial del Estado.
  
Segona. Condicions dels aspirants
  
Per a prendre part en aquesta oposició caldrà:
  
1. En funció de la nacionalitat, podran participar en les proves:
  
Els nacionals de qualsevol país sense distinció, comunitaris o no (article 10.2 de la Llei Orgànica 4/2000, d'11 de gener, sobre drets i llibertats dels estrangers a Espanya i llur integració social).
  
2. Tenir complits 18 anys d'edat.
  
3. Tenir el títol universitari de grau mitjà, com a mínim, o complir les condicions exigides per tal d'obtenir-lo, a la data en què finalitze el termini de presentació d'instàncies.
  
4. Tenir la capacitat física i psíquica suficient per al normal exercici de la funció.
  
5. No trobar-se inhabilitat penalment per a l'exercici de funcions públiques.
  
Els aspirants que no tinguen la nacionalitat espanyola no hauran de trobar-se sotmesos a sanció disciplinària o condemna penal que impedisca dins l'estat d'on són l'accés a la funció pública.
  
6. No haver estat separat, mitjançant expedient disciplinari, del servei de qualsevol de les administracions públiques.
  
7. Equivalència de títols.
  
Si les titulacions han estat obtingudes a l'estranger, caldrà posseir la credencial que acredite la seua homologació.
  
Pertoca a l'autoritat acadèmica competent declarar l'equivalència de títols.
  
8. Nacionals de països comunitaris.
  
Quant als nacionals d'altres països de la Unió Europea, se'ls aplicarà el que estableixen l'article 48.4 del Tractat de la Comunitat Europea i disposicions que el desenvolupen, i el que disposa la Llei 17/1993, de 23 de desembre.
  
Tercera. Instàncies
  
1. Presentació d'instàncies.
  
Les instàncies en què se sol·licita prendre part en l'oposició hauran de ser adreçades al president de l'institut i es presentaran al Registre General d'aquest, durant el termini de 20 dies naturals, comptadors a partir de l'endemà de la publicació de l'extracte de la convocatòria en el Boletín Oficial del Estado.
  
Els opositors hi manifestaran que compleixen tots i cadascun dels requisits que s'exigeixen en la base segona, referits a la data en què finalitze el termini de presentació d'instàncies. Caldrà mantenir aquests requisits al llarg de tot el procés selectiu, durant el qual, en qualsevol moment, els interessats podran ser requerits perquè se'ls efectuen les comprovacions oportunes.
  
Les instàncies podran presentar-se també en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
2. Minusvàlids.
  
Els aspirants amb minusvalideses hauran de fer constar aquest extrem en llur sol·licitud, en la qual expressaran la classe de discapacitat que els afecta així com si necessiten adaptació de temps i mitjans per a realitzar l'examen.
  
3. Taxes per drets d'examen.
  
Al moment de presentar la sol·licitud, caldrà adjuntar-li resguard d'haver ingressat al tresor de l'Institut Municipal de Cultura la quantitat de 1.400 pessetes en concepte de taxes per dret d'examen.
  
Aquestes taxes es faran efectives, directament o mitjançant transferència, en el compte del qual és titular l'Institut Municipal de Cultura a l'oficina de la Caa de Ahorros del Mediterráneo, situada a la plaça de la Glorieta, 1. El codi d'identificació n'és el 2090 3002 73 9793128350. Caldrà especificar en el document d'ingrés a quina prova selectiva correspon.
  
El fet de no pagar els drets d'examen, de no aportar el justificant d'ingrés o de no especificar-hi a quina prova selectiva correspon, implicarà l'exclusió de l'aspirant en la resolució per la qual s'aprove la relació d'aspirants admesos i exclosos.
  
4. Exempció de la taxa.
  
Per tal d'obtenir dret a exempció, caldrà aportar, amb la instància, un certificat expedit per l'organisme competent en la matèria (actualment l'Institut Nacional d'Ocupació), en què s'expressarà que l'interessat es troba en situació de desocupació durant un termini continuat de temps superior a un any i que no percep cap subsidi ni prestació per desocupació. Si no pot aportar aquest certificat en el moment de presentar la instància, s'ingressarà la taxa. Se'n podrà sol·licitar la devolució durant els 10 dies següents a la finalització del termini d'admissió de sol·licituds, mitjançant una instància a la qual s'acompanyarà aleshores el certificat esmentat.
  
La no presentació del certificat esmentat, i no haver ingressat la taxa, implicarà la denegació de l'exempció a través de l'exclusió de l'interessat en la relació d'aspirants a què fa referència la base quarta.
  
Quarta. Admissió d'aspirants
  
1. Relació d'aspirants.
  
Un cop finalitzat el termini reglamentari de presentació de sol·licituds, la Presidència de l'Institut Municipal de Cultura farà pública la llista provisional d'aspirants admesos i exclosos en el Butlletí Oficial de la Província d'Alacant i al tauler d'edictes de la Secció de Personal. Es concedirà un termini de 10 dies hàbils per a corregir el defecte que haja motivat l'exclusió o per realitzar les al·legacions que es consideren oportunes, que seran tingudes en compte en la resolució per la qual s'aprove la llista definitiva que es farà pública en la forma assenyalada.
  
2. Seran causes d'exclusió, ultra les ja assenyalades:
  
- No complir algun dels requisits a què es refereix la base segona.
  
- L'omissió de la firma en la sol·licitud.
  
- L'omissió del número de document nacional d'identitat en la sol·licitud.
  
Cinquena. Tribunal qualificador
  
La composició d'aquest serà predominantment tècnica i els vocals hauran de tenir titulació o especialització iguals o superiors a les exigides per a l'accés a les places convocades. Estarà constituït de la forma següent:
  
1. Composició:
  
- President: el de l'Institut Municipal de Cultura o membre d'aquest en qui delegue.
  
- Vocals:
  
· Un representant de l'administració del Consell de la Comunitat Valenciana.
  
· Un vocal de la Junta Rectora (regidor de l'ajuntament).
  
· Un vocal de la Junta Rectora (d'entre els cinc vocals nomenats pel ple de l'Ajuntament, a proposta de la Comissió Municipal de Cultura).
  
· El gerent de l'institut.
  
· Un tècnic de la Secció de Personal de l'ajuntament.
  
· El director del Museu Arqueològic.
  
· Un representant dels treballadors, de categoria igual o superior a les places convocades, a proposta de la representació sindical.
  
- Secretari: el de l'institut o funcionari en qui delegue.
  
2. Suplents.
  
El tribunal quedarà integrat pels suplents respectius, els quals, simultàniament amb els titulars, hauran de designar-se per al secretari o vocalies d'aquest no delegables.
  
3. Designació i publicitat.
  
La designació dels membres del tribunal es farà pública al Butlletí Oficial de la Província d'Alacant i al tauler d'anuncis de l'institut.
  
La publicitat de la seua composició nominal es verificarà almenys un mes ans del començament de la realització de les proves.
  
4. Constitució i actuació.
  
El tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.
  
5. Assessors tècnics.
  
Quan la naturalesa de les proves ho requerisca, podran ser designats assessors especialistes que col·laboraran amb el tribunal amb l'exercici de llur respectiva especialitat tècnica.
  
6. Abstencions i recusacions.
  
Hauran d'abstenir-se de formar part dels òrgans de selecció de personal, notificant-ho a la Presidència:
  
- Els qui durant els cinc anys anteriors a la publicació de la convocatòria haguessen efectuats tasques de preparació d'aspirants a proves selectives d'accés a l'administració pública.
  
- Els qui es troben inclosos en algun dels supòsits a què fa referència l'article 28.2 de la Llei 30/1992.
  
Així mateix, els aspirants podran recusar-los en la forma establida en l'article 21 de la llei esmentada.
  
7. De l'absència del president.
  
Si un cop constituït el tribunal i iniciada la sessió se n'absentàs el president, aquest designarà d'entre els vocals concurrents el qui el substituirà durant la seua absència, que podrà ser, en primer lloc, un regidor ?si n'hi ha- i, si no n'hi ha, el vocal de major edat.
  
8. Actes.
  
De cada sessió, el secretari n'estendrà una acta on farà constar les qualificacions dels exercicis i també les incidències i les votacions que es produïsquen. Les actes, numerades i rubricades, constituiran l'expedient, que reflectirà el procés selectiu dut a terme.
  
Sisena. Començament i desenvolupament de les proves
  
6.1 Actuació dels aspirants.
  
L'ordre d'actuació dels aspirants, segons sorteig verificat a l'efecte per als exercicis que no es poden realitzar conjuntament, s'iniciarà per aquells el primer cognom dels quals comence amb la lletra C.
  
Els aspirants acudiran a les proves proveïts del document nacional d'identitat perquè, en qualsevol moment de la realització de l'exercici, se'n puga comprovar la identitat.
  
Els aspirants quedaran decaiguts en el seu dret a prendre part en les proves si comparéixen als llocs de realització quan ja es troben iniciades aquestes o per la inassistència a aquestes, encara que hi haja causes justificades. En tractar-se de proves de caràcter individual i successiu, el tribunal podrà apreciar les causes al·legades i admetre l'aspirant, sempre i quan les proves no hagen finalitzat i l'admissió no vulnere el principi d'igualtat.
  
2. Dates d'examen.
  
Un mes abans de començar els exercicis, es faran públics en el Butlletí Oficial de la Província d'Alacant, el dia, l'hora i el local en què hauran de fer-se.
  
Al final de cada exercici el tribunal farà saber als opositors el lloc i el moment d'iniciació del següent, amb 12 hores d'antelació, almenys, al començament d'aquest, si es tracta del mateix exercici, o de 48 hores si es tracta d'un nou exercici.
  
Entre la conclusió d'un exercici i el començament del següent no transcorrerà un període de temps inferior a 72 hores ni superior a 45 dies naturals.
  
Podran ser modificats aquests terminis, estant-hi d'acord el tribunal, si la totalitat dels aspirants concurrents presta per escrit la seua conformitat.
  
Setena. Exercicis de l'oposició
  
1. Caràcter i contingut dels exercicis.
  
Els exercicis de l'oposició seran els següents, amb el caràcter i el contigut que s'assenyala:
  
1.1 Primer. Obligatori, eliminatori i qualificable de 0 a 10 punts.
  
Resolució d'un qüestionari de 150 preguntes, amb quatre opcions de resposta cadascuna d'elles, de les quals només una serà vàlida, sobre el contingut del conjunt del temari de l'annex I de la convocatòria i sobre les funcions del lloc, annex II, de dificultat adequada a la categoria de la plaça.
  
Seran penalitzades les respostes errònies.
  
1.2 Segon. Obligatori, eliminatori i qualificable de 0 a 10 punts.
  
Desenvolupament per escrit de tres temes triats a l'atzar, dels compresos al temari de l'annex I de la convocatòria, un de la part de matèria comuna i els altres dos restants de la part de matèria específica. Temps màxim: tres hores.
  
1.3 Tercer. Obligatori, eliminatori i qualificable de 0 a 10 punts.
  
Realització d'un o més supòsits pràctics, relacionats amb les funcions pròpies del lloc de treball, annex II de la convocatòria.
  
1.4 Quart. Valencià. Obligatori, no eliminatori i qualificable de 0 a 1 punt.
  
Demostrar coneixements orals de valencià, de nivell elemental.
  
2. Minusvalideses.
  
Als aspirants amb minusvalideses que ho sol·liciten en la instància per la qual demanen prendre part en la convocatòria, el tribunal els facilitarà les adaptacions possibles de temps i de mitjans per a la realització de les proves. A aquest efecte, hauran d'indicar també en la instància el tipus d'adaptacions que necessiten, les quals, en cap dels casos, no menyscabaran els nivells de coneixements exigibles per tal de superar les proves, ni les condicions d'igualtat amb la resta d'aspirants.
  
3. Anonimat.
  
En la realització dels exercicis escrits, sempre que açò siga possible, caldrà garantir l'anonimat dels aspirants.
  
Vuitena. Qualificació de les proves selectives
  
1. Qualificació.
  
Els membres del tribunal qualificaran els exercicis de l'oposició amb puntuació de 0 a 10 punts, els tres primers exercicis. Seran eliminats els aspirants que no assolisquen un mínim de 5 punts en cadascun d'ells. El quart exercici és obligatori, no eliminatori i qualificable de 0 a 1 punt.
  
Les qualificacions s'adoptaran sumant les atorgades pels distints membres del tribunal dividint el total pel nombre d'assistents d'aquest. S'hi negligiran les dues puntuacions extremes ?la major i la menor de les concedides- o, si escau, una de les que apareguen repetides com a tals i això quan disten en més de dos punts de la més propera.
  
2 Publicitat.
  
Les qualificacions de cada exercici es faran públiques al tauler d'anuncis de l'institut el mateix dia en què siguen acordades.
  
3 Qualificació definitiva.
  
L'ordre de qualificació definitiva serà el resultant de la suma total de punts obtinguts en les proves efectuades.
  
4. Igualtat en la qualificació.
  
En cas d'empat, hom acudirà per dirimir-lo a la major puntuació assolida en cadascun dels exercicis, cosa que s'aplicarà successivament en l'ordre en què hagen estat realitzats. En un altre cas, es decidirà per sorteig.
  
Novena. Relació d'aprovats, presentació de documents i contractació
  
1 Relació d'aprovats i contractació.
  
Terminada la qualificació dels aspirants, el tribunal publicarà la relació d'aprovats per ordre de puntuació. Aquest no podran excedir el nombre de places convocades. El tribunal elevarà la citada relació a la Presidència de l'institut perquè formule la corresponent proposta de nomenament. Remetrà alhora a aquesta autoritat l'acta de l'última sessió, en la qual hauran de figurar per ordre de qualificació tots els opositors que, havent superat totes les proves, excedissen el nombre de places convocades.
  
2 Presentació de documents.
  
Els opositors proposats presentaran al Registre General d'aquest institut, dins el termini de 20 dies naturals, comptadors a partir de la publicació de la llista d'aprovats, els documents acreditatius de les condicions que per prendre part en l'oposició s'exigeixen en la base segona, que són:
  
2.1 Els aspirants que tinguen la nacionalitat espanyola: fotocòpia del document nacional d'identitat acompanyada de l'original per a compulsar-la. La resta de nacionals d'altres països hauran de presentar fotocòpia, acompanyada de l'original per a la seua compulsa, del document que n'acredita la nacionalitat.
  
2.2 Còpia autenticada (o fotocòpia que caldrà presentar acompanyada de l'original per a compulsar-la) del títol universitari de grau mitjà, com a mínim Si aquests documents s'expedeixen després de la data de finalització del termini d'admissió d'instàncies, s'haurà de justificar el moment en què conclogueren els estudis.
  
2.3 Certificat acreditatiu de no patir cap malaltia ni defecte físic ni psíquic que impedisca el normal exercici de la funció, expedit pel Gabinet Mèdic d'Empresa que sotmetrà l'aspirant a totes les proves de determinació que considere convenients.
  
2.4 Certificat de no trobar-se inhabilitat penalment per a l'exercici de funcions públiques.
  
2.5 Declaració jurada de no haver estat separat, mitjançant expedient disciplinari, de qualsevol administració o ocupació pública.
  
2.6 Declaració de compatibilitat i de no percepció d'havers passius.
  
3 Pèrdua del dret a la contractació.
  
L'aspirant que, dins el termini assenyalat i tret de causes de força major, no presente la documentació o presentant-la no compleix els requisits exigits o incorre en falsedat, no podrà ser contractat. Quedaran anul·lades totes les seues actuacions, sense perjuí de la responsabilitat civil en què pogués haver incorregut per falsedat en la instància.
  
4. Formalització del contracte.
  
Un cop efectuats els tràmits anteriors, l'aspirant serà objecte de contractació laboral ordinària per temps indefinit. Haurà de formalitzar el corresponent document dins el termini de 20 dies hàbils comptadors des de l'endemà de la completa presentació de la documentació acreditativa de les condicions de la base segona. Si no subscriu el contracte dins el termini assenyalat, l'aspirant serà declarat decaigut en el dret a ocupar la plaça.
  
Deu. Incidències
  
El tribunal queda facultat per a resoldre els dubtes que es presenten i per a prendre els acords necessaris per al bon ordre de l'oposició, en tot allò no previst en aquestes bases.
  
Onze. Facultat de la Presidència
  
El president, degudament facultat, adoptarà les resolucions pertinents pel que fa a l'admissió d'aspirants, publicació d'anuncis i altres tràmits que escaiguen.
  
Dotze. Impugnació de la convocatòria
  
La convocatòria, les seues bases i tots els actes administratius que s'hi deriven i de les actuacions del tribunal, podran ser impugnats pels interessats en els casos i en la forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (modificada per la Llei 4/1999, de 13 de gener).
  
Tretze. Legislació aplicable
  
En tot allò no previst en aquestes bases s'aplicarà el que disposen: la Llei 30/1984, de 2 d'agost, de Mesures per a la Reforma de la Funció Pública, modificada per la Llei 23/1988, de 28 de juliol; el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'Administració de l'Estat; el Reial Decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció del personal de les administracions locals; el Decret 33/1999, de 9 de març, del Govern Valencià; i altres disposicions normatives que resulten d'aplicació.
  
Elx, 16 d'octubre de 2000. - El vicepresident de l'Institut Municipal de Cultura: Alejandro Soler Mur.
  
ANNEX I
  
Programa de temes de l'oposició per a cobrir en propietat una plaça de restaurador de museus.
  
Grup I. matèries comunes.
  
Tema 1. L'estat. Concepte. Elements. Formes d'estat. La divisió de poders. Relacions entre els poders de l'estat.
  
Tema 2. La Constitució espanyola de 1978. Principis generals. Drets i deures fonamentals dels espanyols.
  
Tema 3. Organització territorial de l'estat. Els estatuts d'autonomia: llur significat. Especial referència a l'Estatut d'Autonomia de la Comunitat Valenciana.
  
Tema 4. Sotmetiment de l'administració a la llei i al dret. Fonts del dret públic. La llei: les seues classes.
  
Tema 5. L'acte administratiu. Concepte i elements.
  
Tema 6. Principis generals del procediment administratiu. Normes reguladores. Dimensió temporal del procediment administratiu. Dies i hores hàbils. Còmput de terminis. Recepció i registre de documents.
  
Tema 7. Fases del procediment administratiu general. El silenci administratiu.
  
Tema 8. La funció pública local i la seua organització.
  
Tema 9. Drets i deures dels funcionaris públics locals. Incompatibilitats. Règim disciplinari.
  
Tema 10. La responsabilitat de l'administració pública.
  
Tema 11. El municipi. El terme municipal. Organització municipal. Competències.
  
Tema 12. Hisendes locals. Classificació dels ingressos. Ordenances fiscals.
  
Grup II. Matèries específiques.
  
Tema 1. Introducció a l'arquitectura, ceràmica i escultura de la prehistòria: neolític, calcolític i edat del bronze.
  
Tema 2. Introducció a l'arquitectura, ceràmica i escultura de la protohistòria: cultura ibèrica.
  
Tema 3. Introducció a l'arquitectura, ceràmica i escultura a l'època romana i hispanogoda.
  
Tema 4. L'arquitectura,, ceràmica i escultura a l'època medieval: cultura islàmica i cultura cristiana.
  
Tema 5. L'arquitectura, ceràmica i escultura a l'època moderna i contemporània.
  
Tema 6. Concepte de restauració. Criteris. Ètica de la restauració.
  
Tema 7. La unitat potencial de l'obra d'art.
  
Tema 8. Metodologia dels processos d'intervenció.
  
Tema 9. La ceràmica com a material escultòric. Materials, procediments, eines.
  
Tema 10. Consolidació de l'escultura en ceràmica. Mitjans i procediments.
  
Tema 11. La llacunes en l'escultura. Criteris d'actuació.
  
Tema 12. Causes d'alteració dels materials arqueològics.
  
Tema 13. Característica dels materials arqueològics orgànics i inorgànics. Alteracions i canvis en llur extracció.
  
Tema 14. Vernissos de fixació i protecció de la policromia en el tractament de l'escultura i en la ceràmica.
  
Tema 15. Tractament de les llacunes de policromia. Tipus d'estucat. Procediment a seguir segons les diversos materials escultòrics i arquitectònics.
  
Tema 16. Reconstrucció volumètrica de la ceràmica a partir de fragments que permeten d'obtenir el seu perfil.
  
Tema 17. El procés de biomineralització o carbonatogènesi en les roques calcàries ornamentals i escultòriques espanyoles.
  
Tema 18. Procediment de restauració de l'escultura i arquitectura en marbre.
  
Tema 19. Relleus petris: tractament de restauració, procediments i materials.
  
Tema 20. Tractament de restauració del vidre: materials i tècniques.
  
Tema 21. Tractament de restauració del metall: materials i tècniques.
  
Tema 22. Patologies dels materials petris.
  
Tema 23. Tractament de neteja en la ceràmica. Mètodes i materials.
  
Tema 24. La neteja del material arqueològic , orgànic i inorgànic.
  
Tema 25. L'assentat i la protecció de la policromia sobre la ceràmica.
  
Tema 26. Adhesius, materials de reforç i de reintegració de volum en l'escultura de ceràmica. Criteris d'actuació.
  
Tema 27. Consolidació del material petri i reintegració volumètrica. Materials i tècniques.
  
Tema 28. Causes de deterioració i d'alteracions del suport llenyós.
  
Tema 29. Causes de deterioració i d'alteracions del suport tèxtil.
  
Tema 30. Alteracions i tractament de la capa de vernís.
  
Tema 31. La consolidació d'obres sobre suport tèxtil. Procediments i adhesius.
  
Tema 32. La consolidació d'obres de suport llenyós. Procediments i adhesius.
  
Tema 33. L'entelament, mètodes i adhesius.
  
Tema 34. Envelliment de les fibres tèxtils. Alteracions.
  
Tema 35. El procés de neteja, mitjans i procediments.
  
Tema 36. Estuc: tipus i característiques.
  
Tema 37. El paper com a suport de documents: definició i composició.
  
Tema 38. Factors interns i externs implicats en la deterioració dels documents.
  
Tema 39. Reintegració del suport cel·lulòsic i dels elements sustentats. Sistemes i tècniques. Criteris d'actuació.
  
Tema 40. Reintegració d'elements sustentats. Sistemes i tècniques. Criteris d'actuació.
  
Tema 41. Procediments i tècniques de restauració aplicades al suport cel·lulòsic imprès: el gravat.
  
Tema 42. Foxin. Origen i tractament.
  
Tema 43. Transport, manipulació i emmagatzematge d'obres d'art. Protecció i mesures de seguretat.
  
Tema 44. Conservació preventiva de les obres d'art: control de les condicions climàtiques.
  
Tema 45. La Carta del Restauro, 1972.
  
Tema 46. La qualitat als serveis públics.
  
Tema 47. Salut Laboral I: introducció general als estudis sobre seguretat i salut laboral. Aproximació al contingut mínim de les funcions de nivell bàsic.
  
Tema 48. Salut Laboral II: implantació pràctica de la Llei de Prevenció de Riscs Laborals. Coneixement dels aspectes normatius bàsics que impliquen la Llei de Prevenció de Riscs Laborals. La implantació d'una cultura preventiva a l'empresa.
  
ANNEX II
  
Funcions essencials del lloc de restaurador de museus.
  
1. La restauració i conservació de les troballes procedents d'excavacions, de qualsevol material (pedra, ceràmica, vidre, metall...).
  
2. La restauració i conservació dels fons museístics propietat de l'ajuntament (amb inclusió d'elements pictòrics).